*Ezt pedig második jelként tette Jézus, miután megérkezett Júdeából Galileába.* Jn. 4,54

Az első jel a víz borrá változtatása volt. Abban az esetben egy minőségi ugrás volt a jel lényege. Ami eddig csupán víz volt a kővederben, Jézus szavainak hatására egy magasabb minőségi kategóriába került, kitűnő minőségű borra vált. Ott, abban az esetben a násznagy nem értette a dolgot, mert ellentéte volt a megszokott gyakorlatnak. Ugyanis a kialakult gyakorlat szerint a jobb minőségű bort szolgálták föl először és nem később. De a násznagy ekkor még nem tudott Jézus közbelépésétől.

A második jel, a halálosan beteg gyermek meggyógyítása nagy távolságból Jézus egy újabb lényeges tulajdonságát mutatja be. Kifejezi, hogy Jézus Úr a távolság felett is! Az Ő Szava nem veszít erejéből a tér egyik irányában sem. Bennünket, embereket hátráltatni tud a távolság, időbe telik amíg leküzdjük, de Jézus számára nincs távolság. Sem fizikai, sem más értelemben. Mindenki számára, aki távol érzi magát a Gyógyítótól, hangozzon a jó hír: Jézus számára nincs távolság! Ő ma is gyógyít, helyreállít mindent, ha erre van szükség. Vadon Gyula